答靳生
作者：賀鑄
朝代：宋

paragraphs: 軒軒陸士龍，卓卓荀鳴鶴。
雲間日下逢，此段殊不惡。
方君嗜狂藥，而吾窮病縛。
相望不相過，賦詩聊爾謔。
知君酒隠慕先賢，誰何合作飲中仙。
金陵妙唱丹砂絃，當日新聲傳不傳。
莫學滄波弄雲月，老鮫哆口饞流涎。
訪吾之居在何許，春明門東大道邊。
青鞋布襪不妨步，何待東家蹇馿乃著鞭。
我屋真無坐客氈，蒲團檉机共蕭然。
鬭雞走狗春風顛，付與垣東惡少年。